b'\n_START_ARTICLE_\nJulio Medem Lafont\n_START_SECTION_\nBiografia\n_START_PARAGRAPH_\nDes de petit comen\xc3\xa7a a jugar amb la c\xc3\xa0mera s\xc3\xbaper-vuit que amagava el seu pare, i filma escenes quotidianes que tenen com protagonista la seva germana Ana. Tot i que es llicenci\xc3\xa0 en Medicina i cirurgia general, no abandon\xc3\xa0 mai la seva gran passi\xc3\xb3: el cinema. El seu primer treball \xc3\xa9s en el diari "La voz de Euskadi", on col\xc2\xb7labora com a cr\xc3\xadtic cinematogr\xc3\xa0fic. Despr\xc3\xa9s d\'algunes col\xc2\xb7laboracions en diverses publicacions, filma els seus primers curtmetratges en s\xc3\xbaper-vuit._NEWLINE_Despr\xc3\xa9s de treballar en algunes obres com El jueves pasado (1977) o Si yo fuera poeta (1981), comen\xc3\xa7a a filmar per primer cop en 35 mm. Patas en la cabeza (1985), produ\xc3\xafda per Luis Campoy i el mateix Medem, amb el qual guanya el Premi de Cinema Basc i el Certamen Internacional de Cinema Documental i Curtmetratge de Bilbao. En aquest mateix certamen, per\xc3\xb2 un any m\xc3\xa9s tard, guany\xc3\xa0 el Premi Telenorte amb el seu guardonat curtmetratge Las seis en punta (1987). _NEWLINE_Des d\'aquest any, Medem treball\xc3\xa0 com a ajudant de direcci\xc3\xb3, muntador i guionista, i es dedic\xc3\xa0 completament al cinema. El 1988 escriv\xc3\xad i dirig\xc3\xad el migmetratge Mart\xc3\xadn (1988), produ\xc3\xaft per El\xc3\xadas Querejeta, al qual li segu\xc3\xad una altra pel\xc2\xb7l\xc3\xadcula sobre la Segona Guerra Carlista. El seu salt al llargmetratge, ho fa amb Vacas (1992), una original hist\xc3\xb2ria que mereix\xc3\xa9 el Goya a la millor direcci\xc3\xb3, a m\xc3\xa9s de diversos guardons als festivals de T\xc3\xb2quio, Tor\xc3\xad i Alexandria.'